b'\n_START_ARTICLE_\nZadol\xc5\xbenice, zavarovane z dolgom\n_START_SECTION_\nTrgovanje s CDO-ji in svetovna gospodarska kriza\n_START_PARAGRAPH_\nTrgovanje s CDO-ji se je razmahnilo v \xc4\x8dasu rasto\xc4\x8dega nepremi\xc4\x8dninskega balona v Zdru\xc5\xbeenih dr\xc5\xbeavah Amerike in drugod po svetu, ki je vrhunec dosegel sredi prej\xc5\xa1njega desetletja. Hipotekarne obveznice (vrednostni papirji, izdani, ko se posameznik zadol\xc5\xbei za nakup nepremi\xc4\x8dnine), preoblikovane v CDO-je, so bile ob v tem \xc4\x8dasu prodane \xc5\xa1tevilnim vlagateljem po svetu, ki so se zna\xc5\xa1li v te\xc5\xbeavah ob nara\xc5\xa1\xc4\x8dajo\xc4\x8dih izpadih vra\xc4\x8dil prvotnega nepremi\xc4\x8dninskega dolga. Ekonomist Nouriel Roubini tako ocenjuje, da je bila skoraj polovica papirjev, nastalih iz hipotekarnih obveznic, prodanih tujim investitorjem. Velik dele\xc5\xbe teh obveznic je pristal v nalo\xc5\xbebenih portfeljih evropskih bank, ki so imele bodisi v rokah CDO tran\xc5\xa1e, bodisi so posojale denar hedge skladom, ki so vlagali v CDO-je._NEWLINE_Pred vrhom hipotekarne krize leta 2007 so le redki ekonomisti, vlagatelji in akademiki, med njimi Warren Buffet, opozarjali, da se z izvedenimi finan\xc4\x8dnim instrumenti, ki so vse bolj nepregledni, tveganje pravzaprav pove\xc4\x8duje in ne zmanj\xc5\xa1uje. Kritike oblikovanja CDO-jev in trgovanja z njimi so bolj upo\xc5\xa1tevane \xc5\xa1ele po izbruhu svetovne gospodarske krize.'